Kook, kuier én koop saam vir Kanaal 7Kanaal 7 se Radiothon is in volle gang. (Foto: Facebook/Kanaal 7) Die Christelike Namibiese radiostasie, Kanaal 7, se jaarlikse Radiothon is tans in volle gang en mense van oor die vasteland én wêreld kan saam kook, kuier en koop ter ondersteuning van dié unieke geldinsamelingsprojek. Dié privaat gemeenskapsradiostasie is al 29 jaar op die Namibiese klankgolwe en het tans meer as 33 senders oor sy tuisland heen, terwyl Suid-Afrikaanse luisteraars sy programme op DStv-kanaal 825 kan geniet. Stefan Saayman, direkteur van Kanaal 7, verduidelik dat dié week lange inisiatief jaarliks in Julie aangepak word en een van die stasie se grootste geldinsamelingsprojekte is. Swakopmund se Radiothon-span hard aan die werk. (Foto: Facebook/Kanaal 7) Gedurende dié week werk sowat 29 senderkomitees kliphard om allerlei items in hul streke én aanlyn te verkoop. “Belangstellendes kry die geleentheid om aan al die feesvieringe deel te neem, skenkings te maak, iets te koop of om aan die landwye veiling deel te neem waar jy enigiets, van ŉ handsak tot ŉ jaggeleentheid en selfs luukse verblyf in Namibië, kan koop.” Plaaswyke, dorpe en stede soos Windhoek, Swakopmund, Okahandja en vele meer neem aan dié projek deel en die uitsaaispan word ook deurlopend met peuselhappies of koffie deur plaaslike sakeondernemings bederf. Volgens Saayman het die pandemie ook opnuut bevestig hoe belangrik die werk wat die radiostasie doen vir hul gemeenskap is. Op Okahandja word daar lekker in die teetuin gekuier. (Foto: Facebook/Kanaal 7) “Die pandemie het ŉ baie groot uitwerking op ons stasie gehad. Ons inkomste uit advertensieverkope het drasties gedaal, maar met die Here se genade is ons deure nie gesluit nie en vaar ons tans veel beter.” Hy moedig mense van oor die hele wêreld aan om dié unieke inisiatief te ondersteun. “ŉ Klein bietjie ondersteuning deur ŉ groot klomp mense sal ŉ geweldige invloed hê en ons stasie in staat stel om sy goeie werk voort te sit.” Volg die Radiothon op Kanaal 7 se Facebook-blad of besoek www.sobyso.com.na om aan die veiling deel te neem.